Talvisodan merisotatoimet

**Talvisodassa käytyjä merisotatoimia** ovat Suomen merivoimien ja Neuvostoliiton laivaston alusten sekä Suomen rannikkotykistön välillä käydyt taistelut talvisodassa 30. marraskuuta 1939 – 13. maaliskuuta 1940. Sotatoimet keskittyivät pääosin Suomenlahdelle. Nämä merisotatoimet olivat pääosin suomalaisten suorittamaa miinoitusta ja neuvostoliittolaisten alusten hyökkäyksiä suomalaisia rannikkopattereita vastaan. Talvisodassa käydyillä merisotatoimilla ei ollut vaikutusta sodan lopputulokseen ja ne lakkasivatkin ensimmäisen kuukauden jälkeen lähes täysin jäätilanteen takia. Periaatteessa Neuvostoliitto olisi onnistuneilla merisotatoimilla, suomalaisten merihuollon katkaisulla ja strategisilla maihinnousuilla voinut ratkaista sodan, mutta suomalaiset onnistuivat torjumaan uhkat, joten merisotatoimien vaikutus sodan lopputulokseen jäi olemattomaksi.

## Vahvuudet sodan alussa

### Suomen merivoimat ennen sotaa

Syksyllä 1939 Suomen merivoimiin kuuluneet alukset:
* 2 panssarilaivaa (*[[Panssarilaiva Väinämöinen|Väinämöinen]]* ja *[[Panssarilaiva Ilmarinen|Ilmarinen]]*)
* 5 sukellusvenettä (*[[Vetehinen (sukellusvene)|Vetehinen]]*, *[[Iku-Turso (sukellusvene)|Iku-Turso]]*, *[[Vesihiisi (sukellusvene)|Vesihiisi]]*, *[[Sukellusvene Vesikko|Vesikko]]* ja *[[Saukko (sukellusvene)|Saukko]]*)
* 4 tykkivenettä (*[[Tykkivene Turunmaa (1916)|Turunmaa]]*, *[[Tykkivene Karjala (1918)|Karjala]]*, *[[Tykkivene Uusimaa|Uusimaa]]* ja *[[Tykkivene Hämeenmaa|Hämeenmaa]]*)
* 7 moottoritorpedovenettä (*[[Moottoritorpedovene Sisu|Sisu]]*, *[[Moottoritorpedovene Hurja|Hurja]]*, *[[Moottoritorpedovene Isku|Isku]]*, *[[Moottoritorpedovene Syöksy|Syöksy]]*, *[[Moottoritorpedovene Nuoli|Nuoli]]*, *[[Moottoritorpedovene Vinha|Vinha]]* ja *[[Moottoritorpedovene Raju|Raju]]*)
* 14 vartiovenettä (*[[Vartiomoottorivene 1|VMV 1]]*, *[[Vartiomoottorivene 2|VMV 2]]*, *[[Vartiomoottorivene 5|VMV 5]]*, *[[Vartiomoottorivene 6|VMV 6]]*, *[[Vartiomoottorivene 8|VMV 8]]*, *[[Vartiomoottorivene 9|VMV 9]]*, *[[Vartiomoottorivene 10|VMV 10]]*, *[[Vartiomoottorivene 11|VMV 11]]*, *[[Vartiomoottorivene 12|VMV 12]]*, *[[Vartiomoottorivene 13|VMV 13]]*, *[[Vartiomoottorivene 14|VMV 14]]*, *[[Vartiomoottorivene 15|VMV 15]]*, *[[Vartiomoottorivene 16|VMV 16]]* ja *[[Vartiomoottorivene 17|VMV 17]]*)
* 1 miinalaiva (*[[Miinalaiva Louhi|Louhi]]*)
* 6 miinanraivaajaa
* 1 koululaiva (*[[Suomen Joutsen]]*)

Merivoimien vahvuutta nostettiin ylimääräisten kertausharjoitusten alettua lokakuussa varustamalla neljä höyrylaivaa miinalaivoiksi. Alusten valmistelutyöt sujuivat nopeasti, vaikka ammattitaitoisen henkilöstön puute häiritsi varustelua. Eniten kuitenkin puuttui päälliköitä ja muuta koulutettua henkilöstöä. Koulutuksen puute johtui sotaa edeltäneiden vuosien niukoista määrärahoista.Yhteensä Suomen merivoimilla oli talvisodan alkaessa 190 erilaista alusta ja 363 moottorivenettä. Miehiä meripuolustuksella oli 33&nbsp;200, joista 3&nbsp;850 merivoimilla. Näiden miesten lisäksi merivoimille oli alistettu 8&nbsp;650 miestä rannikonpuolustustehtäviin. Miesten keski-ikä oli 35 vuotta. Merimiinoja oli marraskuussa noin 3&nbsp;600, mutta niistä yli puolet oli ensimmäisen maailmansodan aikaisia. Valtaosa merivoimien torpedoista oli sotasaalista vuodelta 1918. Torpedoista ei kuitenkaan ollut varsinaista pulaa, sillä niitä oli kolme kappaletta jokaista alusten ammuntalaitetta kohden. Syvyyspommeja oli sodan alkaessa lähes 1&nbsp;000 ja sodan aikana saatiin Ruotsista 500 pommia lisää ja kotimaassa oli valmisteilla toiset 500. Pudottimia oli kaikilla tykkiveneillä ja vartiomoottoriveneillä. Ennen sodan alkua saatiin Ruotsista vielä neljä heitintä ja myöhemmin maasta ostettiin vielä neljä lisää.

Suomen rannikkotykistö oli sodan alkaessa kenties ainoa aselaji, joka oli kalustonsa puolesta valmis sotaan. Sen operatiiviset suunnitelmat olivat kuitenkin vanhentuneita, sillä Suomen ja Viron yhteistä Suomenlahden tykistösulkua ei voitu enää toteuttaa täydellisenä Viron solmittua Neuvostoliiton kanssa avunantosopimuksen. Tykistösulun tulenjohtoon tarkoitettuja kaapeleita kuitenkin käytettiin tiedusteluyhteistyöhön Suomen ja Viron välillä. Tykistön pääkalustona olivat 305, 254 ja 152 mm:n tykit.

### Neuvostoliiton laivasto ennen sotaa

#### Itämeren laivasto

Neuvostoliiton Suomenlahdelle sijoittamat alukset:
* 2 taistelulaivaa (*[[Marat (taistelulaiva)|Marat]]* ja *[[Oktjabrskaja revoljutsija]]*)
* 1 risteilijä (*[[Kirov (1936)|Kirov]]*)
* 17 hävittäjää
* 7 torpedovenettä
* 52 sukellusvenettä
* 17 tykkivenettä
* 40 moottoritorpedovenettä
* 4 miinalaivaa
* 48 miinanraivaajaa
* 60 vartioalusta
* Itämeren laivaston ilmavoimat, yhteensä 469 lentokonetta ennen sotaa.

Alkuperäisinä tukikohtinaan laivasto käytti miinoilla suojattuja Kronstadtia, jossa sijaitsi laivaston johtoesikunta, ja Laukkaanlahtea. Osa voimista oli siirretty aluksi Viroon ja Latviaan. Neuvostoliiton laivaston vahvuus oli Suomen merivoimiin verrattuna täysin ylivoimainen Suomenlahdella.

#### Pohjoinen laivasto

Neuvostoliiton pohjoisen laivaston alukset:
* 8 hävittäjää
* 7 saattajaa
* 15 sukellusvenettä
* Pohjoisen laivaston ilmavoimat, sodan alussa yhteensä 116 lentokonetta

Laivaston tukikohtana oli Poljarnyi ja taempina tukikohtina olivat Murmansk ja Arkangeli. Jäämerelläkin neuvostoliittolaiset olivat täysin ylivoimaisia verrattuna suomalaisiin, jotka olivat sijoittaneet alueelle aivan olemattomat voimat. Jäämerelle sijoitetuilla aluksilla ei toisaalta olisi voinutkaan, eikä ehtinytkään, olla suurta merkitystä, sillä neuvostojoukot valtasivat Petsamon aivan sodan alkupäivinä. Pohjoisen laivaston komentaja talvisodan aikana oli Valentin Petrovitš Drozd.

## Merisodan kulku
Suomen merivoimien tavoitteet sodassa olivat rannikon suojaaminen maihinnousuilta ja lännen meriyhteyksien varmistaminen, joten pääosa merivoimien aluksista oli sijoitettu Saaristomerelle suojaamaan meriyhteyksiä länteen. Merivoimien raskaimmat pinta-alukset olivat panssarilaivat *Väinämöinen* ja *Ilmarinen*, tykkiveneet *Turunmaa*, *Karjala*, *Hämeenmaa* ja *Uusimaa*, sekä miinalaiva *Louhi*.

Panssarilaivat eivät joutuneet suuriin operaatioihin sodassa. Suurimman osan aikaa ne välttelivät neuvostoliittolaisia pommikoneita. Alukset olivat Ahvenanmaalla, kunnes ne siirrettiin 20. tammikuuta 1940 Turkuun.

*Hämeenmaa* ja *Uusimaa* partioivat pohjoisella Itämerellä ja Ahvenanmerellä. Tammikuussa 1940 ne olivat saattuetehtävissä Pohjanlahdella. Ne ehtivät saattaa vain kaksi saattuetta ennen kuin paksu jää teki toiminnasta mahdotonta. *Hämeenmaan* potkuri vaurioitui, jolloin alus jouduttiin viemään telakalle. 

*Karjala* ja *Turunmaa* partioivat Haapasaaren ja Koiviston välisellä alueella. Samaan aikaan *Turunmaa* suojasi miinanlaskijoita ja *Karjala* oli moottoritorpedoveneiden emälaivana. *Karjala* siirrettiin tammikuussa 1940 Ahvenanmaalle vahvistamaan Neuvostoliiton laivaston sukellusveneitä torjuvia osastoja ja *Uusimaa* ja *Hämeenmaa* siirrettiin Pohjanlahdelle. Tammikuun lopussa jää kävi pienille aluksille liian vahvaksi, joten *Karjala* sekä *Turunmaa* olivat Maarianhaminassa sodan loppuun.

Neuvostoliiton Itämeren laivasto tuki maavoimien hyökkäystä Karjalankannaksella, valtaamaan Suomenlahden saaret, suojaamaan omien joukkojensa liikkeitä ja katkaisemaan Suomen meriyhteydet. Näissä toimissa Viron ja Latvian satamista oli hyötyä Neuvostoliitolle. Neuvostoliiton  pohjoinen laivasto pyrki suojaamaan Murmanskin rannikon ja tukemaan joukkojen hyökkäystä Petsamoon.

Neuvostoliittolainen historiankirjoitus jakaa talvisodan merisotatoimien tavoitteet kolmeen vaiheeseen:
# 30. marraskuuta – 3. joulukuuta:
#* Suomenlahden ulkosaarten miehitys
#* Panssarilaivojen tuhoaminen
# 4. joulukuuta – 18. helmikuuta:
#* Puna-armeijan etenemistä häirinneiden rannikkopattereiden tuhoaminen
#* Suomen merenkulun ja satamien toiminnan keskeyttäminen
# 18. helmikuuta – 13. maaliskuuta:
#* Suomalaisten huoltokuljetusten katkaiseminen
#* Suomen ilmavoimien tuhoaminen
#* Suomen tukikohtien tuhoaminen

### Marras- ja joulukuu 1939

Merisota alkoi aamulla 30. marraskuuta, kun Neuvostoliitto tulitti Suomenlahden ulkosaaria. Aamun kuluessa neuvostojoukot nousivat maihin Seiskarille ja Peninsaarelle, sekä iltapäivällä Lavansaarelle, jonka luona neuvostohävittäjä *[[Karl Marx (hävittäjä)|Karl Marx]]* upotti suomalaisen merivartiovene *AV 45*:n, jolloin neljä suomalaista merivartijaa sai surmansa. Seuraavana päivänä miehitettiin Someri ja Narvi. Suursaaren valtaukseen käytettiin suurempaa voimaa, sillä voimakkaiden pommitusten jälkeen 1&nbsp;550 miestä nousi maihin saarelle 3. joulukuuta kohtaamatta kuitenkaan vastarintaa, sillä saarta puolustaneet noin 50 suomalaista olivat jättäneet saaren jo joulukuun 1. ja 2. päivän välisenä yönä. Maihinnousu oli kuitenkin neuvostoliittolaisraporttien mukaan vaikea operaatio, vaikkei puolustajia enää ollut ja Moskovan radio kertoikin: "Venäläiset kohtasivat suuria vaikeuksia maihinnousun yhteydes­sä. Urhoollinen Itämeren punalaivaston me­rijalkaväki voitti kaikki vaikeudet kärsien vain vähäisiä tappioita." Tytärsaaren neuvostoliittolaiset valtasivat 4. joulukuuta.

30. marraskuuta hävittäjä ''Grozjaštši'' kaappasi suomalaisen höyrylaiva *Auvon* ja vei sen Paldiskiin. 1. joulukuuta Neuvostoliiton laivasto-osasto: risteilijä *Kirov* ja hävittäjät *[[Hävittäjä Stremitelnyi|Stremitelnyi]]* sekä *[[Hävittäjä Smetlivyi|Smetlivyi]]* lähestyivät Russarön linnaketta. Lyhyen laukaustenvaihdon jälkeen *Kirov* sai osuman ja osasto kääntyi takaisin. *Kirov* menetti tässä taistelussa 17 miestä kaatuneina ja noin 30 haavoittuneina, kun suomalaisten tappiot jäivät nollaan. Panssarilaivat *Ilmarinen* ja *Väinämöinen* oli lähetetty Hankoa kohti Borstösta, mutta niillä ei ollut ollut mahdollisuuksia ottaa osaa taisteluun.

Koska Neuvostoliitto ei saanut sukellusvenesodalla odottamiaan tuloksia, Suomen rannikko julistettiin saartoon 7. joulukuuta. Saartovyöhykkeen leveydeksi ilmoitettiin 20 meripeninkulmaa. Kaikkien sodassa puolueettomien maiden alusten tuli poistua tältä alueelta 9. joulukuuta mennessä.  

Neuvostoliittolaiset hävittäjät *[[Hävittäjä Gnevnyi|Gnevnyi]]* ja *[[Hävittäjä Grozjaštši|Grozjaštši]]* suorittivat taistelusyöksyn Utön linnaketta vastaan 14. joulukuuta kuuden MBR-2-koneen tukemina. Vanhempien suomalaisten lähteiden mukaan linnake onnistui tulellaan ilmeisesti tuhoamaan tai vaurioittamaan toista hävittäjistä, sillä suomalaisten osuttua toiseen hyökänneeseen alukseen alukset laskivat savuverhon, josta havaittiin savupatsaita ja räjähdyksiä. Savun hälvettyä suomalaiset havaitsivat merellä ainoastaan yhden aluksen. Havaitut osumat ja räjähdykset olivat kuitenkin vain savuverhon laskua.

25. joulukuuta panssarilaivat *Ilmarinen* ja *Väinämöinen* joutuivat 25 SB-2-pommikoneen ilmahyökkäyksen kohteeksi Kihdissä. Suomalaiset saivat ammutuksi neljä konetta alas, mutta *Ilmariseen* kohdistettu konekiväärituli tappoi alukselta yhden ja haavoitti seitsemää merimiestä.

Joulukuun puolestavälistä lähtien jää alkoi vaikeuttaa alusten toimintaa merellä ja pienet alukset sekä sukellusveneet telakoitiin. Helmikuussa 1940 vain jäänmurtajat kykenivät liikkumaan itsenäisesti merellä.

#### Taistelut Koivistosta joulukuussa

5. joulukuuta kolme neuvostoliittolaista hävittäjää hyökkäsi Saarenpään patterin kimppuun. Patteri kävi tulitaistelun hävittäjien kanssa kunnes nämä laskivat savuverhon ja pakenivat. Paikalla olleet moottoritorpedoveneet *[[Moottoritorpedovene Isku|Isku]]*, *[[Moottoritorpedovene Raju|Raju]]* ja *[[Moottoritorpedovene Syöksy|Syöksy]]* eivät ottaneet osaa taisteluun. Patteria tulitti 8. joulukuuta kuuden aluksen osasto, jonka kimppuun paikalla ollut sukellusvene Saukko yritti tuloksetta hyökätä. Seuraavan kerran patteria tulitettiin 10. joulukuuta, kun *[[Oktjabrskaja revoljutsija]]* tulitti sitä. Sumun takia suomalaisen patterin oli hankala vastata tuleen. Se kuitenkin ampui muutamia laukauksia, jolloin neuvostoliittolaiset alukset lopettivat tulituksen. Osaston johtaja hävittäjä *[[Stereguštši]]* tulitti myöhemmin Tiurinsaaren patteria, joka ei vastannut tuleen. Sukellusvene *Saukko* yritti hyökätä osaston kimppuun onnistumatta siinä. Taistelussa linnoitus menetti kaksi miestä kaatuneina ja kolme haavoittuneina. 

*Oktjabrskaja revoljutsija* tulitti Saarenpään patteria seuraavan kerran 18. joulukuuta. Alus avasi tulen keskipäivällä ja suomalainen patteri vastasi siihen hieman hyökkäyksen jälkeen. Taistelun aikana *Oktjabrskaja revoljutsija* lähestyi patteria jatkaen tulitusta. Taistelu kesti kaksi tuntia, joiden aikana neuvostoliittolainen taistelulaiva ehti ampua 209 laukausta. 72 lentokonetta teki pommi- ja rynnäkköiskuja taistelun aikana Koivistoon, joista yksi ammuttiin alas. Taistelussa haavoittui viisi suomalaista.

19. joulukuuta avasi taistelulaiva *[[Marat (taistelulaiva)|Marat]]* tulen Saarenpään patteria vastaan keskipäivällä. *Marat'lla* oli hävittäjäilmasuoja ja MBR-2-kone tähysti sen tulta. Suomalainen patteri avasi tulen puoli tuntia myöhemmin, mutta sitä haittasi suomalaisten päätös käyttää vain yhtä tykkiä kerrallaan. Kaikilla tykeillään patteri avasi tulen hieman tulenavauksensa jälkeen, mutta vain kaksi tykkiä toimi moitteetta. Kaikista ongelmista huolimatta suomalaisen patterin onnistui saada ainakin yksi osuma Maratiin, joka vaurioitui. *Marat* kääntyi takaisin, mutta patteri jatkoi tulitustaan vielä yhdeksän minuuttia aluksen poistumisen jälkeen. Yhteensä 87 lentokonetta pommitti Saarenpään patteria päivän kuluessa. Suomalaisten tappiot tässä taistelussa olivat kaksi kaatunutta ja kolme haavoittunutta. *Marat* tulitti linnakkeita Koivistolla uudestaan 24. joulukuuta. 1. tammikuuta 1940 taistelulaiva, luultavasti *Oktjabrskaja revoljutsija*, ampui Saarenpäätä, mutta sumu vaikeutti sen tähtäystä eivätkä suomalaisetkaan kyenneet ampumaan sumun vuoksi.

Neuvostoliiton laivasto ei hyökännyt enää näiden hyökkäysten jälkeen pattereiden kimppuun, mutta ilmahyökkäykset jatkuivat lähes päivittäin ja neuvostoliittolainen kenttätykistö alkoi tulittaa pattereita helmikuun alussa. Karjalankannaksen puolustuksen murruttua suomalaiset joukot perääntyivät ja patterit jouduttiin tuhoamaan. Saarenpään patteri ampui viimeiset laukauksensa aivan ennen keskiyötä 22. helmikuuta ja Tiurinsaaren patterit muutamaa tuntia myöhemmin 23. helmikuuta.

### Vuosi 1940

Vuoden 1940 aikana sota merellä oli paksusta jääpeitteestä johtuen lähes olematonta. Olemattomista toimista huolimatta Suomen merivoimat kärsi tämän vuoden aikana raskaimman alustappionsa sodassa, kun saattoalus *[[Saattoalus Aura II|Aura II]]* upposi.

Suomen merivoimat kärsi pahimmat tappionsa 13. tammikuuta, kun saattoalus ''Aura II'' upposi oman syvyyspomminsa räjähdykseen. Aluksen miehistöstä kuoli 26 henkeä ja selviytyi 15. 18. tammikuuta jäänmurtaja ''Tarmo'' joutui 22 SB-2-pommikoneen hyökkäyksen kohteeksi Kotkan satamassa ja sai suoran osuman pommista. 39 miestä kuoli ja 11 haavoittui. Alus ei kuitenkaan uponnut ja sitä käytettiin operaatioissa maaliskuussa.

Suurin operaatio vuonna 1940 oli neuvostojoukkojen yritys hyökätä jäätä pitkin Kotkan–Virolahden suuntiin 4.–9. maaliskuuta ja päästä suomalaisten joukkojen selustaan. Suomen rannikkotykistö torjui kuitenkin nämä hyökkäykset. Jäänmurtaja Tarmoakin suunniteltiin käytettäväksi näiden hyökkäysten torjumisessa. Sen oli tarkoitus murtaa jää neuvostojoukkojen edestä. Alus ei kuitenkaan ehtinyt toteuttaa tätä tehtävää ennen rauhan solmimista.

### Järvisotaa Laatokalla

#### Suomen Laatokan-laivaston toiminta

Suomen Laatokan-laivaston päätukikohta talvisodassa oli Lahdenpohja, jossa sijaitsi myös sen miinavarasto. Aluksina laivastolla oli tykkivenelaivueen viisi alusta (mm. kelirikkoalus *[[Kelirikkoalus Aallokas|Aallokas]]* ja tykkivene *[[Tykkivene Aunus|Aunus]]*), miinalaivueen kolme alusta (mm. *[[Miinalaiva Yrjö|Yrjö]]* ja *[[Miinalaiva Kiviniemi|Kiviniemi]]*), kaksi miinanraivaajaa ja kuljetuslaivueen kaksi matkustaja-alusta, viisi hinaajaa ja yhdeksän proomua. Laivaston paras alus oli *Aallokas*. Laivastoa varten oli tarkoitus aseistaa proomuja 120 mm:n tykeillä, mutta näiden proomujen jäätyä Suomenlahdelle tykit otettiin käyttöön muissa tehtävissä. Laivastolle määrättiin tehtäväksi rannikon, väylien ja linnakkeiden suoja-alueiden miinoittaminen, partiointi, joukkojen kuljetus ja linnakkeiden huolto vesitse.

Miinanlasku Laatokalla alkoi marras- ja joulukuun vaihteessa, kun *Yrjö* laski miinoitteita länsirannikolle Konevitsan lähistölle. Alus vahvisti laskemiaan miinoitteita 8. joulukuuta. *Kiviniemi* yritti laskea sulkua itärannikolle, mutta miina räjähti sen perän alla ja surmasi neljä miestä. *Aunus* laski *Kiviniemeltä* laskematta jääneet miinat. Seuraavat miinat laskivat moottoriveneet Ylläpäänlahdelle ja Puikkeenluodolle 4. ja 5. joulukuuta. *Aunus* laski lisää miinoja 7. joulukuuta ja moottoriveneet 8. ja 9. joulukuuta. Näiden jälkeen laskettiin vielä 35 maayhdysmiinaa. Laatokalle laskettiin yhteensä 264 miinaa, jotka eivät kuitenkaan aiheuttaneet tappioita neuvostoliittolaisille.

*Aallokas*, *Tarmo* ja *Vulcan* tulittivat neuvostoliittolaisten asemia joulu- ja tammikuussa Pitkärannassa, Mursulassa ja Koirinojassa. Näihin kohteisiin ammuttiin yhteensä 150 ammusta. Toimintaa hankaloitti neuvostoliittolaisten ilmaherruus ja toiminta olikin lopetettava Laatokan jäädyttyä täydellisesti 17. tammikuuta 1940. 2. helmikuuta *Aallokas* sai vaurioita ilmahyökkäyksestä, jossa haavoittui muutama mies.

Laatokan-laivasto menetti ainoastaan yhden laivan; kuljetusalus *Valamon Luostari* (133 tn) upposi ilmahyökkäyksessä 22. tammikuuta Vanhalla Niikkananlahdella. Onnettomuuksissa menetettiin kaksi hinaajaa ja kaksi moottorivenettä. *Yrjö* ja *Aallokas* vaurioituivat.

Rauhan tultua 13. maaliskuuta oli Laatokan-laivaston alukset jätettävä neuvostoliittolaisille, mutta samana päivänä suomalaiset upottivat Sortavalassa omia aluksiaan vastoin määräyksiä. Ainoastaan neljä moottorivenettä ja 60 moottoria jäi suomalaisten haltuun.

#### Neuvostoliiton Laatokan-laivaston toiminta

Neuvostoliiton Laatokan-laivaston tavoitteena oli tuhota suomalaiset alukset Laatokalta, estää suomalaisten maihinnousuja, antaa tulitukea 7. ja 8. armeijalle, turvata yhteyksiä ja järjestää sukellusvenetorjunta, vaikka suomalainen sukellusvene *Saukko*, jota suomalaiset olivat suunnitelleet käyttävänsä Laatokalla, ei kuulunut Suomen Laatokan-laivastoon tuolloin. Neuvostoliiton Laatokan-laivasto täytyi olla myös valmiina tekemään partiojoukkojen maihinnousuja. Näiden tavoitteiden toteuttamiseksi tehtiin operaatiosuunnitelma, jonka vaatimia vahvuuksia (mm. neljä tykkivenettä), ei kuitenkaan saatu.

Joulukuun alkuun mennessä muodostettiin laivaston ensimmäinen osasto, johon kuuluivat tykkivene ''Oranienbaum'', miinanraivaajat *[[Miinanraivaaja Vidlitsa|Vidlitsa]]*, *[[Miinanraivaaja Moskova|Moskova]]*, *[[Miinanraivaaja M-31|M-31]]*, *[[Miinanraivaaja M-37|M-37]]* ja neljä vartiovenettä. Osastoa perustettaessa koettiin jälleen takaisku, kun havaittiin ettei laivasto pystyisi toimimaan Laatokan itärannikon tuntumassa.

6. joulukuuta 1939 neuvostoliittolaiset lähettivät osaston, johon kuului kaksi vartiolaivaa, yksi vartiovene ja kolme miinanraivaajaa, tukemaan hyökkäystä Taipaleen alueelle, jossa oli tarkoitus kääntää suomalaisten rannikkopatterien tuli kohti laivasto-osastoa. Ensimmäiset tulitaistelut pattereita vastaan käytiin 6. joulukuuta, jolloin neuvostoliittolaiset alukset eivät kärsineet tappioita. Samoihin aikoihin otettiin käyttöön Saunasaaren satama, jota suomalaisten patteri alkoi kuitenkin tulittaa 8. joulukuuta. Satamassa olleet yksi vartiolaiva, viisi miinanraivaajaa, yksi hinaaja ja neljä vartiovenettä saivat käskyn poistui satamasta, kun ammuksia alkoi tipahdella alusten lähelle. Järvellä kuitenkin tuuli voimakkaasti. Yksikään ammus ei osunut aluksiin, mutta miinanraivaaja *Moskovan* potkuri vaurioitui kiveen ja miinanraivaaja ''M-30'' sai reiän kylkeensä. Sama miinanraivaaja ajoi vartiovene ''R-416'':n kylkeen ja upotti tämän.

Suomalaiset jatkoivat sataman tulittamista koko joulukuun ja jatkoivat tammikuunkin puolelle. Vuodenvaihteessa satamaan oli ammuttu 99 ammusta, joista kaikki eivät olleet kuitenkaan räjähtäneet. Tänä aikana neuvostoliittolaisen osaston alukset hakivat satamasta ainoastaan polttoainetta ja sitäkin vain öisin ja silloin kun näkyvyys oli huono. Muuten alukset pysyttelivät ulkona satamasta.

Tammikuussa suuri osa aluksista oli kyvyttömiä liikkumaan paksussa jäässä, joten osa aluksista jätettiin talvehtimaan satamaan ja osa sen ulkopuolelle. Sodan aikana tämä neuvostoliittolainen osasto ei nähnyt vilaustakaan suomalaisista aluksista.

28. tammikuuta 1940 osasto, joka oli Valkaniemessä joutui suomalaisten lentokoneiden hyökkäyksen kohteeksi. Se ei kuitenkaan kärsinyt vaurioita ja sai ammuttua yhden hyökänneistä koneista alas ja vaurioitettua toista.

Neuvostoliiton Laatokan-laivasto onnistui estämään suomalaisten pääsyn armeijoidensa selustaan ja sivustoihin sekä turvasi valmistautumisensa toimiin kesällä.

### Sota Jäämerellä

Suomalaiset olivat syksyllä 1939 arvioineet Petsamon puolustamisen mahdottomaksi, sillä Neuvostoliiton voimat katsottiin täysin ylivoimaisiksi. Lokakuussa 1939 alueella olleille noin sadalle suomalaiselle troolarille annettiin kehotus siirtyä Norjaan.

Petsamo jäikin neuvostoliittolaisten käsiin joulukuussa 1939 ja siellä olleet alukset *[[Jäämeri (laiva)|Jäämeri]]* (250 tn) ja vartiovene Turja (65 tn), joka kuului Lapin rajavartiostolle, poltettiin ja upotettiin 3. joulukuuta. *Turja* ei tuhoutunut täydellisesti ja se voitiinkin kunnostaa sodan päätyttyä ja neuvostojoukkojen poistuttua Petsamosta. Suomalaiset tuhosivat myös Liinahamarin, Parkkinan ja Trifonan satamalaitteita, mutta neuvostoliittolaiset kunnostivat ne nopeasti ja jopa laajensivat Liinahamarin laitteita. Neuvostoliittolaiset pitivät Liinahamaria tärkeänä huoltosatamana ja laskivatkin sen edustalle 400 miinan miinoitteen.

## Sukellusvenesota

### Suomalaisten sukellusveneiden toimet

Suomen merivoimilla oli talvisodan aikana käytössään viisi sukellusvenettä. Kolme näistä oli noin 500 tonnin Vetehinen-luokan veneitä, jotka toimivat sodan aikana pääasiassa pohjoisella Itämerellä. Kaksi muuta olivat 93 tonnin *Saukko* ja 250 tonnin *Vesikko*. Vaikka merivoimilla olikin viisi venettä, eivät ne saaneet mitään aikaiseksi sodan aikana, joten suomalaisten sukellusveneiden toiminta ei vaikuttanut millään tavoin itse sodan, eikä edes merisodan kulkuun.

*Kirovin* hyökättyä Russarölle 1. joulukuuta 1939 paikalla lähetettiin paikalle Helsingistä *Vesihiisi* ja *Vesikko*, vaikka *Vetehinen* ja *Iku-Turso* olisivat olleet Russarötä lähempänä sijaitsevassa Hangossa. Sukellusveneet eivät kuitenkaan ehtineet paikalle ajoissa.

*Vetehinen* lähetettiin 4. joulukuuta Libaun lähistölle hyökkäämään jäänmurtaja ''Jermakin'' kimppuun. *Vetehinen* vaurioitui matkalla, mutta pääsi kuitenkin Libaun lähistölle ja kohtasi siellä 7. joulukuuta *Jermakin*. Huonon näkyvyyden ja savuverhojen takia *Vetehinen* menetti kontaktinsa *Jermakiin* eikä onnistunut tehtävässään upottaa alusta. *Vetehinen* yritti upottaa *Jermakin* uudestaan 12. joulukuuta Hiidenmaasta länteen, muttei löytänyt kohdettaan. 

*Saukko* ja *Vesikko* lähetettiin Koiviston saarille Neuvostoliiton laivaston tulitettua saarten rannikkopattereita. *Saukko* saapui paikalle 8. joulukuuta ja yritti vielä samana päivänä hyökätä Saarenpään patteria tulittaneen kuuden aluksen osaston kimppuun. Hitautensa vuoksi *Saukko* ei kuitenkaan onnistunut aikeissaan. *Saukko* yritti hyökätä uudestaan 10. joulukuuta, tällä kertaa patteria tulittaneen *Oktjabrskaja revoljutsijan* kimppuun, onnistumatta tälläkään kertaa. *Saukko* vaurioitui kymmenen pakkasasteen johdosta ja joutui palaamaan Helsinkiin. 

19. joulukuuta taistelulaiva *Marat* hyökkäsi Koiviston patteriston kimppuun ja *Vesikko* lähetettiin paikalle yrittämään hyökkäystä Maratia vastaan. *Marat*, joka vaurioitui Koiviston patterin tulituksesta poistui kuitenkin taistelusta eikä *Vesikko* ehtinyt hyökätä tämän kimppuun.

Suomen hallituksen päädyttyä siihen, ettei Viro ollut puolueeton valtio, lähetettiin 25. joulukuuta *Vesihiisi* ja 1. tammikuuta 1940 *Vetehinen* laskemaan miinoja Viron rannikolle. 

Viimeisten 9. tammikuuta *Vetehisen* ja *Iku-Turson* suorittamien partiointien jälkeen kolme suurta sukellusvenettä pysyivät telakoilla. Viimeisetkin operaatiot loppuivat tammikuun puolessavälissä.

Suomalaiset sukellusveneet operoivat sodassa vain viisi viikkoa eivätkä ampuneet tuona aikana yhtäkään torpedoa. Ainoaksi ansioksi voidaan lukea niiden laskemiin miinoihin uponnut höyrylaiva. Sukellusveneiden toimintaa haittasivat erityisesti koulutuksen puute vaativissa tilanteissa ja jää, joka teki sukeltamisen vaikeaksi.

### Neuvostoliittolaisten sukellusveneiden toimet

Neuvostoliittolaiset sukellusveneet tunkeutuivat Pohjanlahdelle ja Saaristomerelle suomalaisten miinoitteiden ohitse estämään Suomen merenkulkua länteen. Perämerelle asti ne eivät kuitenkaan tunkeutuneet. Pohjanlahdella oli joulukuussa todennäköisesti viisi sukellusvenettä. Niiden menestys oli vaatimatonta, sillä ne upottivat ainoastaan yhden suomalaisen laivan (775 tonnin *Wilpas*), mutta silti parempaa kuin suomalaisten veneiden, jotka eivät saaneet aikaiseksi mitään. Tämän suomalaisen aluksen lisäksi veneet upottivat neljä ei-suomalaista alusta, joista yksi oli virolainen, yksi ruotsalainen ja kaksi saksalaisia. Kaikki paitsi *Reinbeck* upotettiin tykkitulella. Viimeiset neuvostoliittolaiset sukellusveneet poistuivat Pohjanlahdelta 19. tammikuuta 1940.

Neuvostoliittolaiset sukellusveneet noudattivat sopimusta, joka kielsi upottamasta kauppalaivoja varoittamatta miehistöä. Sopimuksen mukaan miehistön piti myös olla turvassa, kun alus upotettiin. 

Ensimmäisen aluksen sukellusveneet kohtasivat 5. joulukuuta 1939. Alus oli saksalainen *Oliva*, joka pysäytettiin, mutta päästettiin menemään, kun kansallisuus oli selvitetty. Sukellusvenesodan tuloksettomuuden tajuttuaan neuvostoliittolaiset julistivat Suomen rannikon saartoon ja käskivät kaikkien puolueettomien alusten poistua saartovyöhykkeeltä. 

Tämän jälkeen sukellusveneet saivat tuloksia. Ensimmäinen upotettu alus oli virolainen höyrylaiva *Kassari* (379 tn), jonka sukellusvene *[[Štš-323]]* upotti tykkitulella Utön ja Hiidenmaan välillä 10. joulukuuta. Alus oli ollut vakinaisella vuorollaan, mutta ilman matkustajia. *Kassarilta* hengissä selvinneet noin kymmenen miestä selvisi Hiidenmaalle ja vain yksi kuoli. Samana päivänä *[[Štš-322]]* ilmoitti upottaneensa aluksen torpedolla Helsingin lähistöllä. Tämä alus lienee ollut saksalainen *Reinbeck* (2&nbsp;804 tn), sillä se katosi samoihin aikoihin. Kolmaskin upotus tapahtui 10. päivä. Tälläkin kertaa vuorossa oli saksalainen alus. Mäntyluodosta lähteneeseen saattueeseen aluksi kuuluneen S/S ''Bolheimin'' (3&nbsp;324 tn) upotti sukellusvene ''S-1'' Pohjanlahdella käyttäen jälleen tykkitulta. Sukellusvene aloitti tulituksen 150 metrin päästä ja ampui aluksi neljä laukausta *Bolheimia* kohti. Yksi näistä laukauksista osui komentosillalle ja *Bolheimin* kapteeni loukkaantui vakavasti. Tämä ammus tappoi myös ilmeisesti aluksen sähköttäjän. Miehistö jätti laivan ja *S-1* ampui vielä 15–20 laukausta Bolheimiin. Aluksen miehistöstä pelastui 26 henkeä ja vain kolme (joukossa kapteeni) kuoli. Tulituksesta huolimatta *Bolheim* ei uponnut, vaan ajautui kohti rannikkoa, jossa sitä yritettiin hinata matalammille vesille. Se kuitenkin upposi.

Ainoa upotettua suomalainen alus, *Wilpas* upotettiin 29. joulukuuta. *Wilpas* oli rannikkotankkeri *Sigridin* kanssa matkalla Vaasaan. Alusten muutettua kurssiaan kohti Norrskäriä, havaitsi sukellusvene *[[Štš-311]]* ne ja päätti hyökätä välittömästi käyttäen tykkitulta. *Sigrid* pelastui ajamalla saariston suojaan, mutta pitkän takaa-ajon jälkeen *Wilpas* ajoi karille ja *Štš-311* upotti aluksen. 18-henkinen miehistö kuitenkin pelastui.

Viimeisen saaliinsa sukellusveneet saivat 5. tammikuuta 1940, kun *Štš-311* upotti ruotsalaisen *Fenrisin* (484 tn) Uumajan edustalla. Miehistön annettiin poistua aluksesta. Tämän upotuksen johdosta Ruotsin hallitus jätti Neuvostoliitolle jyrkän vastalauseen, jonka johdosta Neuvostoliitto kuitenkin protestoi.

13. tammikuuta 1940 *[[Štš-324]]* hyökkäsi suomalaisen saattueen kimppuun Märketin lähistöllä.

*S-1* ja *Štš-311* saivat Punalipun kunniamerkin 7. helmikuuta 1940.

## Miinoitus

### Suomen merivoimien miinoitukset

Suomen merivoimien miinoituskyky oli talvisodan syttyessä heikko. Miinalaiva Louhi oli Suomen merivoimien tehokkain miinoittaja sodan syttyessä. Muuta miinojen laskemiseen soveltuvaa kalustoa olivat viisi pientä Venäjän laivastolta perittyä miinalaivaa (Pommi, Miina, Loimu, Lieska ja Paukku), laivaston muut pinta-alukset ja sukellusveneet sekä laivaston käyttöön otetut neljä siviilialusta, jotka olivat Tursas, Frej, Poseidon ja Suomi. Aluksista ainoastaan miinalaiva Louhi pystyi laskemaan suuria miinoitteita.

Suomi aloitti merialueiden miinoittamisen 25. lokakuuta 1939. Miinoituksia laskettiin Jussarölle, Russarölle ja Koiviston eteläpäätyyn. Näiden miinoitusten tavoitteena oli rajoittaa pelotteen avulla Neuvostoliiton laivaston kulkua, suojata omia alueita maihinnousuilta ja tuottaa tappioita Neuvostoliiton laivastolle.

Sodan sytyttyä Suomen merivoimat laski kaikki kaksikymmentä suunniteltua miinoitusta Suomenlahdelle, Saaristomerelle ja Ahvenanmerelle. Miinojen lasku tapahtui öisin ja suurin osa miinoista saatiin laskettua joulukuun ensimmäiseen päivään mennessä, vaikkakin Ahvenanmerellä miinoitteita laskettiin vielä joulukuun viidentenä. Ahvenanmeren miinoitteet laskettiin Ahvenanmaan ja Ruotsin välille Sankanin sulkuun eduskunnan hyväksyttyä Ahvenanmaan miehityksen 1. joulukuuta. Miinoituksilla oli tarkoitus estää neuvostoliittolaisia sukellusveneitä tunkeutumasta Pohjanlahdelle. Näiden miinoitteiden laskemiseen osallistuivat Louhi ja Uusimaa, jotka miinoittivat välin Sankan–Märket. Ruotsalaiset laskivat miinoitukset omille aluevesilleen miinoittaen välin Märket–Understen. Tätä sulkua vahvistettiin *Louhen* ja *[[Miinalaiva Baltic|Balticin]]* laskemilla 150 miinalla 10. ja 12. tammikuuta 1940, sekä *[[Miinalaiva Frej|Frej'n]]* laskemilla sukellusveneverkoilla 11. tammikuuta, sillä sulku ei ollut estänyt neuvostoliittolaisten sukellusveneiden tunkeutumista Pohjanlahdelle. Tähän sulkuun upposi 3. tammikuuta 1940 Märketin lähistöllä neuvostoliittolainen sukellusvene *[[S-2 (1935)|S-2]]*.  Suomen Laatokan-laivasto laski Laatokkaan 30. marraskuuta 1939 ja 12. joulukuuta 1940 välisenä aikana yhteensä 264 miinaa.

Suomen merivoimien komentaja sai 4. joulukuuta 1939 valtuudet laskea miinoituksia Suomen aluevesien ulkopuolelle ja sukellusveneet aloittivat tämän toiminnan. *[[Saukko (sukellusvene)|Saukko]]* yritti 9. joulukuuta miinoittaa Saarenpään eteläpuolta Koiviston läheisyydessä, mutta epäonnistui jäätilanteen takia. Tämä miinoite onnistuttiin laskemaan vasta 24. joulukuuta käyttämällä soutuveneitä, joihin oli asetettu ajastettu räjähdepanos, joka räjähtäessään upotti veneen miinan alta. Seuraavana päivänä alueelta kuultiin räjähdyksiä, joten tämä toiminta saattoi aiheuttaa Neuvostoliitolle tappioita. 

Suomen merivoimat laskivat hyökkäyksellisiä miinoitteita ainoastaan Suursaaren, Paldiskin ja Jumindan edustalle. Moottoritorpedoveneet *[[Moottoritorpedovene Jymy|Jymy]]* ja *[[Moottoritorpedovene Isku|Isku]]* laskivat Suursaaren 16 miinaa käsittäneet miinoitteet 12. ja 13. joulukuuta 1939. Tässä operaatiossa tykkivene *Karjala* oli moottoritorpedoveneiden emälaivana, jolta ne noutivat laskettavat miinat. Suomen hallitus päätti 24. joulukuuta, ettei Viro ollut puolueeton valtio, joten olisi laillista miinoittaa reittejä Neuvostoliiton tukikohtiin Virossa. Tämän nojalla sukellusvene *[[Vesihiisi (sukellusvene)|*Vesihiisi*]] laski 19 miinaa Paldiskin lähistölle 27. joulukuuta ja sukellusvene [[Vetehinen (sukellusvene)|*Vetehinen*]] 20 miinaa Jumindan lähistölle 1. tammikuuta 1940. Nämä olivat ainoat Suomen sukellusveneiden laskemat miinoitukset talvisodassa. Viron rannikolle laskettuihin miinoihin upposi saksalainen höyrylaiva *Dietrich Hasseldieck* (177 tn) 11. tammikuuta.

Tammikuussa tapahtunut meren jäätyminen lopetti miinoitustoiminnan. Suomalaiset olivat ehtineet laskea mereen 1&nbsp;895 ankkuroitua [[merimiina]]a ja 55 [[maayhdysmiina]]a, joten varastossa olleista merimiinoista käytettiin noin 50 prosenttia ja maayhdysmiinoista 20 prosenttia. Näiden miinojen lisäksi Viron rannikolle laskettiin 36 miinaa. Kaikista miinoista 1&nbsp;461 laskettiin Suomenlahdelle ja Ahvenanmerelle ja 264 Laatokalle. Merivoimien miinoituskyky olisi ollut huomattavasti parempi jos miinalaivat [[Miinalaiva Riilahti|Riilahti]] ja [[Miinalaiva Ruotsinsalmi|Ruotsinsalmi]] olisivat valmistuneet ajoissa tai Viron vuonna [[1933]] tarjoamat hävittäjät olisi ostettu. Jos merta peittänyt jääpeite olisi ehtinyt sulaa ennen talvisodan loppumista olisivat Suomen miinavarastot olleet riittämättömät miinasodankäynnin jatkamiseksi.

===Neuvostoliiton laivaston miinoitukset===
Vaikka Neuvostoliitto oli julistanut Suomen saartoon joulukuun alussa [[1939]], sen miinoitusvalmius oli alhainen eikä sen laivasto laskenutkaan sodan aikana yhtäkään miinaa, vaikka Neuvostoliitto pyysikin [[Natsi-Saksa|Saksalta]] apua Suomen rannikoiden miinoittamisessa [[7. joulukuuta]]. Saksa suostui tähän ja ilmoitti olevansa valmis miinoituksiin kolmen päivän kuluttua, mutta Neuvostoliitto kuitenkin perui pyyntönsä.

Ainoat miinoitteet jotka Neuvostoliitto laski sodan aikana olivat [[Turku|Turun]], [[Pori]]n ja [[Rauma]]n edustalle lentokoneista pudotetut laskuvarjomiinoitteet, joiden pudotusta [[Stalin]] oli itsepäisesti vaatinut. Näiden lentomiinojen pudotukset olivat ensimmäiset laatuaan.

Ensimmäiset laskuvarjomiinat pudotettiin [[29. tammikuuta]] Turkuun ja viimeiset [[20. helmikuuta]]. Yhteensä 45 miinaa pudotettiin, joista 20 Turun, 15 Porin ja 10 Rauman edustalle. Näistä 27 miinaa osui [[Vesiväylä|vesiväyliin]]. Merkittävin haitta suomalaisille miinoista oli, että [[Turun satama]]n liikenne oli poikki [[29. tammikuuta]] – [[4. helmikuuta]].

==Ilmavoimat merisodankäynnissä==

Ennen talvisodan alkua Suomen ilmavoimat ja Neuvostoliiton Itämeren-laivaston ilmavoimat suorittivat aktiivisesti [[tiedustelu]]lentoja Suomenlahden alueella. Neuvostoliittolaiset aloittivat tiedustelemisen Suomen ilmatilassa [[26. lokakuuta]], seuraten suomalaisten panssarilaivojen ja sukellusveneiden sijaintia sekä valokuvaten Suomenlahden ja Laatokan rannikkoa. Panssarilaivat vaihtoivat ankkuripaikkojaan tämän vuoksi jatkuvasti saaristoissa [[Ahvenanmaa]]n ja [[Kotka (kaupunki)|Kotkan]] välillä. Suomalaiset ilmavoimat tekivät runsaasti tiedustelua Suomenlahden itäosassa ja aloittivat valokuvauslennot kesällä 1939, lentäen syvälle [[Karjalan autonominen sosialistinen neuvostotasavalta|Neuvosto-Karjalaan]], [[Kronstadt]]iin ja [[Pietari (kaupunki)|Leningradiin]] seuratakseen joukkojenkeskityksiä.

Itämeren-laivaston ilmavoimien koostumus marraskuussa 1939, yhteensä 469 konetta:
* 8. pommituslentoprikaati, jossa 111 [[Tupolev SB-2]] ja [[Iljušin DB-3]] -pommikonetta
** 1. miina- ja torpedolentorykmentti
** 57. pikapommituslentorykmentti
* 61. hävittäjälentoprikaati, jossa 214 [[Polikarpov I-15]], [[Polikarpov I-16|I-16]]- ja I-153-hävittäjää
** 5. hävittäjälentorykmentti
** 13. hävittäjälentorykmentti
** 11. erillinen hävittäjäeskadrilli
** 12. erillinen hävittäjäeskadrilli
** 13. erillinen hävittäjäeskadrilli
* 10. tiedustelulentoprikaati, jossa 39 [[Berijev MBR-2]] -lentovenettä
** 12. merilähitiedustelueskadrilli
** 43. merilähitiedustelueskadrilli
** 44. merilähitiedustelueskadrilli
* kuusi erillistä eskadrillia, joissa yhteensä 63 MBR-2:ta
** 18. merilähitiedustelueskadrilli
** 41. merilähitiedustelueskadrilli
** 58. merilähitiedustelueskadrilli
** 12. erillinen lento-osasto
** 44. erillinen lento-osasto
** 71. erillinen lento-osasto

Sodan aikana Neuvostoliiton Itämeren-laivaston ilmavoimat pommittivat lähes päivittäin suomalaisten panssarilaivoja ja rannikkotykistöä. Yhtäkään rannikkotykkiä ei kuitenkaan tuhottu ja vain yksi sadan kilogramman pommi osui panssarilaivaan aiheuttamatta oleellisia vahinkoja.

Pohjoisen laivaston ilmavoimien koostumus talvisodan alussa:
* 118. lähitiedustelulentorykmentti, varustettu MBR-2:lla
* 49. merilähitiedustelueskadrilli
Pohjoisen laivaston ilmavoimia vahvistettiin joulukuussa 1939 perustamalla sinne siirretyistä kahdesta hävittäjäeskadrillista ja yhdestä SB-2-eskadrillista 72. lentorykmentti.

Itämeren-laivaston ilmavoimien riittämättömän suorituskyvyn vuoksi perustettiin Viroon joulukuun 1939 puolivälissä Erillinen lentoryhmä, joka alistettiin Puna-armeijan ilmavoimien komentajalle. Sen tehtävänä oli lähinnä Suomen strategisten kohteiden, kuten satamien, teollisuuskeskuksien ja rautateiden, pommittaminen. Erillinen lentoryhmä purettiin sodan jälkeen. Erillisen lentoryhmän koostumus:
* 15. hävittäjälentorykmentti
* 35. pikapommituslentorykmentti
* osa 38. hävittäjälentorykmenttiä
* 52. pikapommituslentorykmentti
* 7. kaukopommitusrykmentti
* 53. kaukopommitusrykmentti
* 14. kuljetuslentorykmentti

Suomella ei ollut meri-ilmavoimia, vaan vain Erillinen lentolaivue, joka sodan aikana alistettaisiin Merivoimien komentajalle. Näin tehtiin lokakuussa 1939, ja sen nimi vaihdettiin [[Lentolaivue 36]]:ksi. Sen kalustona oli sodan alussa 6 [[Blackburn Ripon]]ia. Sodan aikana se sai vahvistuksina 2 Riponia, 2 [[Koolhoven F.K.52]]:ta ja yhden DB-3:n.

Lokakuussa perustettiin Suomen toiseksi merilentoyksiköksi Täydennyslentolaivue 39, jonka kalustona oli sodan aikana 2 [[Junkers F 13]]:a, 1 Ripon ja 1 [[Waco YKS-7]]. Lisäksi Lentolaivue 16:n 3. lentue alistettiin sodan alkupäiviksi Laatokan rannikkopuolustukseen, kalustonaan 5 [[Junkers W 34|Junkers K 43:a]]. Täydennyslentolaivue sai sodan aikana vahvistuksina joitakin Ripon-koneita ja Lentolaivue 16:n 3. lentueen 5 Junkersia.

==Osapuolten tappiot==
Talvisodan aikana upposi yhteensä 17 alusta, vaurioitui kuusi ja kaapattiin yksi. Suurin osa uponneista aluksista oli kauppa-aluksia. Tonnistomäärässä mitaten Suomi ja Neuvostoliitto kärsivät suunnilleen yhtä paljon tappioita. Kauppalaivoja Suomelta kuitenkin upotettiin huomattavasti enemmän kuin Neuvostoliitolta. Yhteensä sodassa upotettiin kaikkia aluksia noin 22&nbsp;000 tonnin edestä. Vertailun vuoksi saksalainen [[taistelulaiva Bismarck]] painoi tyhjänä yli 40&nbsp;000 tonnia, eli kaksi kertaa enemmän kuin kaikki talvisodan aikana upotetut alukset.


===Suomi===
Suomen merivoimat menetti talvisodan aikana Suomenlahdella uponneena ainoastaan yhden aluksen. Tämä oli [[saattoalus Aura II]] (466 tonnia), joka upposi [[13. tammikuuta]] [[1940]]. Lavansaaren luona menetettiin yksi merivartiovene, jonka mukana kuoli neljä merivartijaa. Tämän lisäksi [[Petsamo]]ssa poltettiin kaksi alusta joulukuun 1939 alussa; [[Jäämeri (laiva)|Jäämeri]] (290 tn) ja [[partiovene Turja]] (65 tn). Laatokalla menetettiin kuljetusalus Valamon Luostari (133 tn). Merivoimien sodassa vaurioituneet alukset olivat [[panssarilaiva Ilmarinen]] (3&nbsp;900 tn), [[Voima (1916)|jäänmurtaja Voima]], [[kelirikkoalus Aallokas]], [[miinanraivaaja Yrjö]] ja [[jäänmurtaja Tarmo]]. Kaikkiaan näiden alusten miehistötappiot olivat 71 kaatunutta ja 24 haavoittunutta. 

Suomi menetti näiden sota-alusten lisäksi viisi rahtilaivaa. Ensimmäinen oli Wilpas (775 tn), jonka sukellusvene [[Štš-311]] upotti [[29. joulukuuta]] [[1939]] Pohjanlahdella. Tämä oli ainoa neuvostoliittolaisten sukellusveneiden upottama suomalainen alus, sillä muut neljä upotettua kauppalaivaa upposivat pommituksissa. Leo (1&nbsp;243 tn) upposi [[1. tammikuuta]] [[1940]] Turun satamaan, Kaija (398 tn) upposi Koivistolle [[19. tammikuuta]] [[1940]], Notung (1&nbsp;133 tn) upposi [[24. tammikuuta]] [[1940]] ja viimeisenä Rigel (3&nbsp;779 tn) upposi [[Mäntyluoto|Mäntyluodon]] satamaan [[18. helmikuuta]] [[1940]]. Näiden viiden kauppalaivan yhteinen kantavuus oli 7&nbsp;328 tonnia.

Lentolaivue 36 menetti kaksi Riponia miehistöineen, joista toisen hävittäjille ja toisen ilmatorjunnalle.

===Neuvostoliitto===
Neuvostoliitto menetti talvisodan aikana uponneina kaksi vartiovenettä Suomenlahdella, joista toinen tuhoutui ajettuaan miinaan [[15. joulukuuta]], vartiovene R-416:n Laatokalla ja sukellusvene *S-2:n* (840 tonnia). Hävittäjä *Stremitelnyi* (1&nbsp;695 tn), [[Taistelulaiva Marat|taistelulaiva *Marat*]] (26&nbsp;170 tn) ja risteilijä [[Kirov (1936)|*Kirov*]] (7&nbsp;880 tn) vaurioituivat taistelussa ja miinanraivaaja Moskova tapaturmaisesti Laatokalla.

Itämeren-laivaston ilmavoimat menettivät yhteensä 97 lentokonetta, joista 14 suomalaisille hävittäjille, 12 suomalaiselle ilmatorjunnalle, neljä omien joukkojen tulelle, 12 kadonneina ja 55 onnettomuuksissa. 102 Itämeren-laivaston lentäjää kaatui ja kuusi joutui vangiksi. Erillinen lentoryhmä menetti yhteensä 40 lentokonetta, joista 17 suomalaisille hävittäjille, 10 suomalaiselle ilmatorjunnalle, yhden kadonneena ja 12 onnettomuuksissa. 63 Erillisen lentoryhmän lentäjää kaatui ja 17 joutui vangiksi.

===Muut valtiot===
====Ruotsi====
Neuvostoliitto upotti talvisodan aikana kaksi ruotsalaista alusta. Ensimmäinen näistä oli sukellusvene *Štš-311:n* tykkitulella upottama höyrylaiva *Fenris* (484&nbsp;tn) 5. tammikuuta 1940. Toinen oli höyrylaiva *Virgo* (701&nbsp;tn), joka upposi Ahvenanmaan pohjoispuolella 6. helmikuuta 1940 edellisten päivien ilmahyökkäyksissä saamiensa vaurioiden johdosta.

====Saksa====
Talvisodan aikana upotettiin kolme saksalaista alusta. Ensimmäinen oli *Reinbeck* (2&nbsp;804 tn), jonka sukellusvene [[Štš-322]] luultavasti upotti torpedolla yöllä 10. joulukuuta 1939. Toinen alus, *Bolheim* (3&nbsp;324 tn), kohtasi sukellusvene *S-1:n*, joka upotti rahtilaivan 10. joulukuuta iltapäivällä tykkitulella. Suomalaisten laskemiin miinoihin Viron rannikolle upposi rahtilaiva *Dietrich Hasseldieck* (177 tn).

====Viro====
Neuvostoliittolainen sukellusvene [[Štš-323]] upotti aamuyöllä 10. joulukuuta 1939 Utön ja Hiidenmaan välillä *Kassarin* (379 tn). 



==Moskovan rauhan vaikutukset==

[[Moskovan rauhansopimus (1940)|Moskovan rauhan]] myötä Suomi joutui luovuttamaan Neuvostoliitolle suuria alueita [[Karjala]]sta ja menetti yhteytensä Laatokkaan. Suomen Laatokan-laivasto ei voinut enää toimia ja sen alukset jouduttiin luovuttamaan Neuvostoliitolle; luovutetut alukset kasvattivat hieman Neuvostoliiton laivastoa. Neuvostoliitolle luovutettu [[Hangon vuokra-alue|Hanko]] saattoi valvoa ja haitata Suomen meriliikennettä. 

Sopimus vahvisti uudelleen [[Tarton rauhansopimus|Tarton rauhansopimuksen]] määrittelemät rajoitukset [[Suomen Jäämeren-laivasto]]lle. Suomi ei saanut pitää [[Pohjoinen jäämeri|Jäämerellä]] sataa tonnia raskaampia sotalaivoja. Lupa oli enintään viiteentoista aseistettuun laivaan, joiden yhteinen kantavuus piti jäädä alle neljänsadan tonnin. Sukellusveneet ja aseistetut lentokoneet olivat myös kiellettyjä, kuten myös laajuudeltaan tarpeettoman suuret sotasatamat, sotalaivastotukikohdat ja sotakorjausverstaat.

==Katso myös==
* [[Jatkosota]]
* [[Luettelo Suomen merivoimien entisistä aluksista]]
* [[Luettelo Suomen merivoimien aluksista]]
* [[Talvisodan suomalaiset sota-alukset]]
* [[Väinö Valve]]
* [[Suomen ilmavoimat]]
* [[Välirauha]]

==Lähteet==
===Yleiset===
* Jari Aromaa, [https://web.archive.org/web/20050501182420/http://users.tkk.fi/~jaromaa/Navygallery/ Finnish Navy in World War II] Tkk.fi (Archive.org)
* [http://www.mil.fi/merivoimat/joukot/slmepa-5.milv/sisalto/1939.htm Suomalais-virolaiset meripuolustussuunnitelmat ja talvisodan miinasodankäynti,] Mil.fi (Vanhentunut linkki) 
* [http://www.winterwar.com/mainpage.htm Winterwar.com]
* [http://www.hylyt.net Hylyt.net]
* Arvo Kokko, *Mantsi, Järisevä, Koivisto: Karjalan kuulut linnakkeet*, WSOY 1950
* *Itsenäisen Suomen historia 3'' Espoo: Weilin+Göös, 1992 

### Viitteet